**posudok Oponenta HABILITAČNEJ prácE**

**Názov habilitačnej práce:** **Vplyv digitalizácie na formovanie vybraných inštitútov občianskeho práva Slovenskje republiky**

**Študijný odbor: Občianske právo**

**Autor: JUDr. PhDr. Ing. Marian Horváth, PhD.**

**Oponent: doc. JUDr. Daniela Gandžalová, PhD.**

Na základe vymenovania za oponentku habilitačnej práce **JUDr.,PhDr.,Ing. Mariana Horvátha, PhD.,** na tému **„Vplyv digitalizácie na formovanie vybraných inštitútov občianskeho práva Slovenskje republiky“**, dekanom Právnickej fakulty Univerzity Mateja Bela v Banskej Bystrici doc. Dr. iur. JUDr. Ing. Michalom Turošíkom, PhD., zo dňa 08. septembra 2022, podávam nasledovný oponentský posudok habilitačnej práce:

**Aktuálnosť témy habilitačnej práci**:

Tému habilitačnej práce možno hodnotiť určite ako netradičnú, ale vzhľadom k predmetu obsahu spracovania a smerovania odborných diskusií v súčasnosti, ale aj z dôvodu jej rozpracovania ako deficitnej oblasti právnej vedy, je možné posúdiť túto tému v súčasnej dobe za aktuálu. Aktuálnosť zvolenej témy je, podľa mňa, aj v kontexte zdôraznenia kompaktnosti práva v našich podmienkach, pričom skúma vplyv digitalizácie na právnu vedu a právo s osobitným zameraním na reguláciu online priestoru v občiansko-právnych komponentoch.   
Je možné konštatovať, že téma predkladanej habilitačnej práce nepochybne poskytuje adekvátny priestor na výskumnú činnosť a aplikáciu metód empirického výskumu. Dá sa predpokladať, že výsledky vedeckého bádania zhmotnené v predkladanej práci na vybranú tému môžu byť použitelné nielen v rovine teoretickej, ale určite aj v rovine praktickej, a aj z tohto pohľadu je možné hodnotiť tému ako aktuálnu.

**Vhodnosť štruktúry habilitačnej práce:**

Habilitačná práca uchádzača JUDr.,PhDr.,Ing. Mariana Horvátha, PhD., je koncipovaná ako ucelené vedecké dielo. Teoretická časť sumarizuje vhodne usporiadané kľúčové informácie. Empirický text obsahuje praktickú analýzu dopadu digitalizácie na formovanie vybraných inštitútov občianskeho práva Slovenskej republiky. V tomto zmysle konštatujem, že výsledná štruktúra habilitačnej práce vykazuje vyváženosť teoretického a výskumne zameraného textu, kapitoly a podkapitoly sú, podľa môjho názoru, logicky usporiadané, obsahovo konzistentné, spracovávajú všetky kľúčové komponenty témy.

### Ciele habilitačnej práce a ich splnenie:

Autor predkloženej habilitačnej práce si stanovila za svoj cieľ zhodnotiť vplyv digitalizácie na odvetvie súkromného práva a posúdiť jej vplyv na vybrané inštitúty občianskeho práva Slovenskej republiky. Z obsahového spracovania textu práce je zrejmé, že ambíciou autora bolo poskytnúť a priblížiť význam a dosah digitalizácie na formovanie inštitútov občianskeho práva Slovenskej republiky, v tomto v zmysle mám za to, že ciele habilitačnej práce sú stanovené v súlade so základnými metodologickými pravidlami v právnej vede, sú k téme relevantné a zmysluplné. Konštatujem, že výsledná podoba hodnotenej habilitačnej práce dokazuje naplnenie stanovených cieľov s relevantnými výsledkami.

**Metodológia spracovania problematiky:**

Z pohľadu metodického autor pri spracovaní obsahu svojej práve využíva najmä metódu analýzy v zmysle výberu najpodstatnejších faktov z množstva odborných informácií. Hĺbka a správnosť uskutočnenej analýzy sa následne prejavili v konkrétnej podobe formulácie vlastných názorov autora, názorov a odporúčaní pre aplikačnú prax. Metodika a metodológia posudzovanej habilitačnej práce – oba aspekty sú na požadovanej úrovni a sú postavené na hodnoverných metodologických postupoch. Realizované aplikovanie holistického prístupu a sledovanie javov v dlhšom časovom horizonte je, podľa môjho názoru, zvolené vhodne, taktiež gramatický výklad, logický výklad a historický výklad.

**Jazyková a terminologická úroveň spracovania problematiky, formálne náležitosti a úprava habilitačnej práce**:

Autor habilitačnej práce vytvoril kompaktný a zrozumiteľný textový celok, predloženým výsledným textom habilitant, podľa môjho názoru, naplnil aj všetky formálne požiadavky.

**Originalita práce:**

Výsledok originality práce je 12, 24%, čo je akceptovatelný výsledok zhody.

**Prínos habilitačnej práce pre ďalší rozvoj vedy, prípadne praxe**:

Predkladaná habilitačná práca sa zameriava na kľúčové inštitúty občianskeho práva v kontexte digitalizácie, a to právnu subjektivitu a spôsobilosť na právne úkony umelej inteligencie, zodpovednosť za škodu spôsobenú umelou inteligenciou a digitálne aktíva ako prípustné predmety dedičstva v dedičskom konaní. Autorovi sa podarilo koncipovať konkrétne možnosti a limity tejto témy v aktuálnom čase. Prínos habilitačnej práce pre ďalší rozvoj vedy je možné vnímať v troch základných rovinách – teoretickej, empirickej a aplikačnej. Možno konštatovať, že predložená habilitačná práca, je výchadzajúc z úrovne jej obsahového spracovania prínosná pre ďalší teoretický vedecký výskum, ako aj pre praktické použitie.

**Otázky k obhajobe habilitačnej práce:**

* Aké odpororúčanie pre oblasť de lege ferenda by ste navrhli v rovine dedičského práva pri súčasnom rozmachu digitálnych aktív?
* Aký je Váš názor na „dáta uložené v cloude“ ako oprávnený predmet dedičstva?

**Celkové zhodnotenie práce a záver posudku:**

Po zhodnotení relevantných charakteristík posudzovanej habilitačnej práce autora JUDr.,PhDr.,Ing. Mariana Horvátha, PhD., na tému ,,Vplyv digitalizácie na formovanie vybraných inštitútov občianskeho práva Slovenskje republiky**“**, ako ajmetodologických postupov, vedeckého prínosu a autorského vkladu možno konštatovať, že predkladaná habilitačná práca spĺňa požiadavky kladené na vedeckú prácu tohto druhu. Odporúčam ju preto prijať ako vhodný podklad na obhajobu a po jej úspešnej obhajobe a po splnení všetkých zákonom stanovených kritérií navrhujem, aby bol autorovi habilitačnej práce udelený vedecko-pedagogický titul „docent“ (v skratke doc.) v odbore habilitačného a inaguračného konania občianske právo.

### V Banskej Bystrici 01. novembra 2022

**doc. JUDr. Daniela Gandžalová, PhD.**